ดาวโจนส์ปิดบวก 4.07 จุด
ดัชนีดาวโจนส์ตลาดหุ้นนิวยอร์กปิดขยับขึ้น 4.07 จุด ขานรับถ้อยแถลง“โอบามา"
10 พ.ย. 2555

ดัชนีดาวโจนส์ตลาดหุ้นนิวยอร์กปิดขยับขึ้น 4.07 จุด ขานรับถ้อยแถลง“โอบามา" 
ดัชนีเฉลี่ยอุตสาหกรรมดาวโจนส์บวก 4.07 จุด หรือ 0.03% ปิดที่ 12,815.39 จุด ดัชนี เอสแอนด์พี 500 ขยับขึ้น 2.34 จุด หรือ 0.17% ปิดที่ 1,379.85 จุด และดัชนี แนสแดค ปรับขึ้น 9.29 จุด หรือ 0.32% ปิดที่ 2,904.87 จุด
ในสัปดาห์นี้ ดัชนีเฉลี่ยอุตสาหกรรมดาวโจนส์ร่วงลง 2.1%, ดัชนีเอสแอนด์พี 500 รูดลง 2.4% และดัชนี แนสแดค ดิ่งลง 2.6%
ในแถลงการณ์เมื่อวันศุกร์ประธานาธิบดีโอบามากล่าวว่าเขาเปิดกว้างต่อแนวคิดใหม่ๆเกี่ยวกับการแก้ไขป้ญหาหน้าผาทางการคลัง อย่างไรก็ตาม เขายืนกรานว่าการปรับขึ้นภาษีสำหรับคนร่ำรวยต้องเป็นส่วนหนึ่งของแผนการดังกล่าว
แถลงการณ์ดังกล่าวนับเป็นการแสดงความคิดเห็นที่มีรายละเอียดมากที่สุดของประธานาธิบดีโอบามาในประเด็นเกี่ยวกับการเลี่ยงปัญหาหน้าผาทางการคลัง นับแต่ที่เขาได้รับชัยชนะในการเลือกตั้งประธานาธิบดีเป็นสมัยที่ 2 เมื่อวันอังคารที่ผ่านมา โดยถ้อยแถลงดังกล่าวได้ช่วยผ่อนคลายความวิตกก่อนหน้านี้ได้บางส่วน
นอกจากนี้ บรรยากาศของตลาดยังได้รับแรงหนุนจากข้อมูลความเชื่อมั่นผู้บริโภคในเชิงบวก โดยดัชนีความเชื่อมั่นผู้บริโภคช่วงต้นเดือนพ.ย.จากรอยเตอร์/มหาวิทยาลัยมิชิแกน ได้พุ่งขึ้นแตะ 84.9 จาก 82.6 ในเดือนต.ค. ซึ่งนับเป็นระดับสูงสุดนับแต่เดือนก.ค.2550